Afrikaanse kinderboek oor menstruasie nou hier | Netwerk24
Afrikaanse kinderboek oor menstruasie nou hier
Deur Christiaan Boonzaier 23 Maart 2020 17:00
'Hallo, menstruasie: 'n Alles-in-een-gids met feite, wenke en ware stories' hoop om die ongemak van gesprekke oor menstruasie uit die weg te ruim.
'n Kinderboek wat hoop om sensitiewe gesprekke oor menstruasie minder ongemaklik te maak, het vanuit Australië in Suid-Afrika geland.
Yumi Stynes en dr. Melissa Kang se 2019-boek, Welcome to your period: Your easy, no-dumb questions guide to handling it like a boss, is deur Wilna Liebenberg na Afrikaans vertaal en word nou deur Lapa-uitgewers uitgegee.
Volgens Shawna-Leze Meiring, uitgewer van kinder- en jeugboeke by Lapa, is daar nie tans baie boeke soos Hallo, menstruasie: 'n Alles-in-een-gids met feite, wenke en ware stories op die mark beskikbaar nie, veral nie in Afrikaans nie.
"Gewoonlik word menstruasie as deel van 'n bespreking oor puberteit behandel, so daar word oor menstruasie geskryf en gepraat, maar nie noodwendig uitsluitlik daarop gefokus nie," sê sy.
"Menstruasie is 'n 'sensitiewe' onderwerp en een waaroor mense nie maklik praat nie."
Die boek is volgens 'n mediaverklaring gemik op "amper-tieners én tieners". Dit sit volgens Meiring die feite van die menstruasieproses duidelik uiteen vir meisies van ouer as nege "sonder om enigiemand – hopelik – ongemaklik te laat voel".
"Die boek word baie prettig en quirky aangebied – dit geld die uitleg, illustrasies en die teks," sê sy.
"Dit is omvattend – van basiese inligting vir meisies wat wonder oor wat menstruasie nou eintlik is, tot meer diepte-besprekings.
"Die skrywers beantwoord ook deurgaans vrae van meisies en daar is baie stories oor hoe verskillende meisies en vroue hul menstruasie hanteer het."
Dit is 'n belangrike boek, sê Meiring, veral omdat dit 'n daadwerklike poging is om 'n gesprek te begin oor 'n onderwerp waaroor talle skaam is.
"Daar word te min prontuit gepraat oor menstruasie. Tog is dit niks om oor skaam te wees nie. Die boek bied baie duidelike inligting oor die hele proses sodat daar geen twyfel oor menstruasie by meisies én hul ouers bestaan nie.